Aussie-grense binnekort vir dié mense oop(Foto: Unsplash) Australië se landsgrense sal vanaf begin volgende maand weer vir buitelandse studente, geskoolde werkers sowel as Japanse en Suid-Koreaanse burgers, oopgestel word. Persone wat die land wil binnekom, moet wel teen Covid-19 ingeënt wees. Dié vergunning volg byna twee jaar nadat Australië se landsgrense toegeklap is in ’n poging om die verspreiding van Covid-19 te beperk. Ingeënte Australiërs, sommige visumhouers en burgers van Japan, Suid-Korea en Singapoer sal vanaf 1 Desember na Australië kan reis. Indien dié persone ŉ negatiewe Covid-19-toets wys, hoef hulle nie in kwarantyn te gaan nie. “Australië maak weer vir die wêreld oop,” het Karen Andrews, die Australiese minister van binnelandse sake, Maandag gesê. Andrews het die verslapte reisbeperkings as “nog ’n stap vorentoe vir Australië” bestempel. Australië se grense is begin vandeesmaand in die twee grootste stede, Sydney en Melbourne, vir hoofsaaklik ingeënte Australiese burgers oopgestel. Roerende tonele het by dié stede se lughawens afgespeel, waar familie en vriende ná meer as ’n jaar en ’n half uitmekaar eindelik kon herenig. Sakegroepe het sedertdien by die Australiese regering gepleit dat ingeënte visumhouers ook toegelaat word om terug te keer terwyl die beleërde universiteitsektor ook gevra het dat die beperkings verder verslap word. ’n Geraamde 130 000 internasionale studente was die afgelope 20 maande uit Australië gesluit. “Hulle wil niks anders hê as om weer by hul klasmaats in Australië aan te sluit nie,” het Catriona Jackson, uitvoerende hoof van die bedryfsgroep Universities Australia gesê, wat die besluit as “goeie nuus” beskryf het. Daar het veral kommer geheers dat baie Asiatiese studente eerder sou kies om in die Verenigde State of Europa te gaan studeer as om vir aanlyn kursusse uit Australië te betaal.